钦定古今图书集成/历象汇编/庶征典/第095卷 > 《黑云行苦旱遣闷》王叔承
## 钦定古今图书集成/历象汇编/庶征典/第095卷 > 《黑云行苦旱遣闷》王叔承

去冬地动雪五尺，中有黑花洒如墨。春来阴霾昼为
夕，雪霰淋漓雷电逼。识者已知今日灾，连年苦水旱
复来。农时竟月无滴雨，困穷四海愁三台。量田督课
造苛法，等闲沥尽苍生血。祸根虽断冤未开，毒沴烧
空山斗裂。骖乘犹然能赤族，“郿坞金珠散空谷。折槛
诸君归具官，伤哉不起刘安福。死多枉杀生不生。愿
调和气回昇平。”眼前得失倏已见，当权可不怜勋名。
千秋事挂闾阎评。短歌击天鼓，天泽何时普？桔槔响
千村，青苗落焦釜。人言旱荒悲，还胜水荒苦。水荒犹
有草可食，水荒犹有鱼堪罟。十家九家空若焚，筋骨
脂膏填赤土。欲质无衣债无主。富儿有米不能贾。此
其何时急旧逋，酷遇亢阳猛于虎。抛却火浣衫，为把
龙须麈。凭谁吐丝纶，凭谁作霖雨？安得甘霖蠲诏相
并来，尽使枯氓醉天府。醉天府，歌且舞，吁嗟嗟，谁父
母。

魏曹植《诰咎文》：“至若炎旱赫羲，飚风扇发，嘉卉以委，
良木以拔。”

南齐萧子良密启武帝：“顷土木之务，甚为殷广，虽役
未及民，勤费已积，炎旱致灾，或繇于此。”

唐李白诗：“龙怪潜溟波，俟时救炎旱。”

《李峤诗》：“积阳缠首夏，隆旱届徂秋。”

明吴兆诗：“舍有馀粮可接荒，陂多积水能防旱。”
金大舆诗：“躬耕苦旱干，何以资朝暮。”

李约观《祈雨诗》：“桑条无叶土生烟，箫管迎龙水庙前。
朱门几处耽歌舞，犹恐春阴咽管弦。